Folketing
1999-01-19

At spekulere betyder jo at tænke sig om, og med den skattelovgivning, vi har i Danmark, er der god grund til, at man tænker sig om. Når Enhedslisten er så optaget af at få stoppet spekulation, må det være et ønske fra Enhedslisten, at befolkningen opfører sig som dumme skatteborgere, der bare betaler, uanset hvad der bliver præsenteret af Folketinget. Se, i Fremskridtspartiet har vi den opfattelse, at pengene starter med at ligge hos borgerne, de starter ikke med at ligge hos staten. Pengene starter med at ligge hos borgerne, og så betaler de helst så lav en skat som overhovedet muligt. Det omvendte synspunkt, gående ud på at alle pengene som udgangspunkt ligger hos staten, og så skal borgerne tigge og bede om at få nogle af dem refunderet eller betale så lidt som muligt, tigge og bede om at have så lav en skat som muligt, er en forkvaklet måde at se tingene på.